
പാഠം അവതരിപ്പിക്കൽ
തുടക്കം
ക്ലാസ്സിന്റെ മുമ്പിൽ ശ്രദ്ധയോടെ ഒരു കടലാസ് കത്തിച്ച് പൂർണ്ണമായി കത്തിത്തീരാൻ അനുവദിക്കുക. (കത്തുന്ന കടലാസ് ഒരു പാത്രത്തിന്റെ അടപ്പിൽ വച്ചാൽ ക്ലാസ്സിന് അത് കാണാനും സുരക്ഷിതമായിരിക്കാനും കഴിയും.) എന്തെങ്കിലും കത്തിക്കഴിഞ്ഞാൽ വളരെ കുറച്ചേ ശേഷിക്കൂ എന്ന് കുട്ടികളെ കാണിക്കുക.
ഇന്നത്തെ പഠിപ്പിക്കലിലെ പ്രധാന കാര്യങ്ങൾ
1.	തീ പിടിച്ചിട്ടും വെന്തുപോകാത്ത ഒരു മുൾപടർപ്പ് മരുഭൂമിയിൽ വച്ച് മോശെ കണ്ടു. ചിത്രം 14 ചുരുക്കമായി കാണിക്കുക.
മോശെ മരുഭൂമിയിൽ ആയിരുന്നത് എന്തുകൊണ്ട്? നാം അവനെക്കുറിച്ച് അവസാനമായി സംസാരിച്ചപ്പോൾ അവൻ രാജാവിന്റെ വീട്ടിൽ പരിപാലിക്കപ്പെടുകയായിരുന്നു! ദൈവം കുഞ്ഞായിരിക്കുമ്പോൾ അവനെ രക്ഷിക്കുകയും സംരക്ഷിക്കുകയും ചെയ്തിരുന്നു. ചിത്രം 13 ചുരുക്കമായി കാണിക്കുക. പാഠം 13-ലെ കഥയും മനഃപാഠ വാക്യവും ഒന്നുകൂടി അവലോകനം ചെയ്യുക.
2.	മോശെ ഫറവോന്റെ വീട്ടിൽ വളർന്നു; എന്നാൽ തന്റെ സ്വന്തം ജനത്തെ സന്ദർശിച്ചപ്പോൾ അവർ സഹിക്കുന്ന ക്രൂരതയും അനീതിയും അവന് സഹിക്കാൻ കഴിഞ്ഞില്ല. സ്വന്തം രീതിയിൽ കാര്യങ്ങൾ ശരിയാക്കാൻ അവൻ ശ്രമിച്ചു; അതിന്റെ ഫലമായി ജീവനും കൊണ്ട് ഓടിപ്പോകേണ്ടിവന്നു (2:11-14).
3.	മറ്റൊരു ദേശത്ത് മോശെ വിവാഹം കഴിച്ച് 40 വർഷം ജീവിച്ചു. സീനായ് പർവ്വതത്തിനടുത്തുള്ള മരുഭൂമിയിൽ അമ്മായിയപ്പന്റെ ആടുകളെ മേയ്ക്കുമ്പോൾ ദൈവം അവനെ ഒരു നേതാവാകാൻ പഠിപ്പിച്ചു (2:21-22).
മോശെയുടെ ജനമായ ഇസ്രായേല്യർ അപ്പോഴും ഈജിപ്തിൽ അടിമകളായിരുന്നു. തങ്ങളുടെ കഷ്ടതയിൽ അവർ ദൈവത്തോടു നിലവിളിച്ചു (2:23-25).
4.	ഒരു ദിവസം മോശെ ഒരു വിചിത്ര കാഴ്ച കണ്ടു. ഒരു മുൾപടർപ്പ് വെന്തുപോകാതെ കത്തുന്നു! നന്നായി നോക്കാൻ മോശെ അടുത്തേക്കു ചെന്നു. ചിത്രം 14 വീണ്ടും കാണിക്കുക. തീയുടെ നടുവിൽ നിന്ന് ദൈവം മോശെയോടു സംസാരിച്ചു (3:1-3).
5.	മോശെ മുൾപടർപ്പിനടുത്തേക്കു ചെന്നപ്പോൾ ദൈവം വിശുദ്ധനാണെന്ന് ഓർക്കണമെന്ന് ദൈവം മോശെയോടു പറഞ്ഞു (3:4-6).
6.	ഇസ്രായേല്യരെ ഈജിപ്തിൽ നിന്ന് ഒരു പുതിയ ദേശത്തേക്ക് നയിക്കാൻ മോശെയെ തിരഞ്ഞെടുത്തിരിക്കുന്നു എന്ന് ദൈവം അവനോടു പറഞ്ഞു (3:7-10).
7.	മോശെ അനേകം ഒഴികഴിവുകൾ പറഞ്ഞു. ഈ ദൗത്യം ഏറ്റെടുക്കാൻ അവൻ ആഗ്രഹിച്ചില്ല!
മോശെ പറഞ്ഞു: a) താൻ ഒരു നിസ്സാര വ്യക്തിയാണ് (3:11). b) ഇസ്രായേല്യരോട് ദൈവത്തെക്കുറിച്ച് എന്തു പറയണമെന്ന് തനിക്കറിയില്ല (3:13; 4:1). c) താൻ ഒട്ടും നല്ല പ്രസംഗകനല്ല (4:10).
8.	മോശെ പറഞ്ഞ ഓരോ ഒഴികഴിവിനും ദൈവം മറുപടി നൽകുകയും തന്നെക്കുറിച്ച് മോശെയെ പഠിപ്പിക്കുകയും ചെയ്തു. തന്റെ പേര് ഞാൻ ആകുന്നവൻ ഞാൻ ആകുന്നു എന്നാണെന്ന് ദൈവം പറഞ്ഞു (3:14). ഈ പേര് ദൈവം എപ്പോഴും സന്നിഹിതനാണെന്നും എപ്പോഴും പ്രവർത്തിക്കുന്നവനാണെന്നും എപ്പോഴും മാറാത്തവനാണെന്നും കാണിക്കുന്നു. താൻ ദൈവത്തിന്റെ ദൂതനാണെന്ന് ജനത്തെ ബോധ്യപ്പെടുത്താൻ ഉപയോഗിക്കാവുന്ന മൂന്ന് അടയാളങ്ങൾ ദൈവം മോശെയ്ക്ക് നൽകി (ഇത് അടുത്ത പാഠത്തിൽ നാം കാണും; 4:2-9). മോശെയുടെ സഹോദരനായ അഹരോൻ നന്നായി സംസാരിക്കുന്നവനായതിനാൽ അവന്റെ വക്താവായിരിക്കണമായിരുന്നു.
9.	ദൈവത്തിന്റെ പ്രവൃത്തി ചെയ്യാൻ ഒരുങ്ങിയവനായി മോശെ ഈജിപ്തിലേക്കു മടങ്ങി (4:18-20).
മനഃപാഠ വാക്യം പറയുക
കഥയോടുള്ള നമ്മുടെ പ്രതികരണം
ദൈവം തനിക്കുവേണ്ടി എന്തെങ്കിലും ചെയ്യാൻ നമ്മോട് ആവശ്യപ്പെടുമ്പോൾ അത് ചെയ്യാനുള്ള ശക്തിയും കഴിവുകളും നൽകാതെ അവിടുന്ന് ഒരിക്കലും നമ്മെ വിടുകയില്ല. ദൈവം ആരാണെന്ന് നിങ്ങളുടെ കൂട്ടുകാരോട് സംസാരിച്ചാൽ ശരിയായ കാര്യങ്ങൾ പറയാൻ ദൈവം നിങ്ങളെ സഹായിക്കും.
അധ്യാപകർക്കുള്ള കുറിപ്പ്: ഈജിപ്തുകാർ മോശെയുടെ ജനത്തെ എബ്രായർ എന്നു വിളിച്ചു. എബ്രായർ തങ്ങളെത്തന്നെ ഇസ്രായേൽ മക്കൾ അല്ലെങ്കിൽ ഇസ്രായേല്യർ എന്നു വിളിച്ചു. യോസേഫിന്റെ പിതാവായ യാക്കോബിന് ജീവിതത്തിന്റെ പിൽക്കാലത്ത് ദൈവം നൽകിയ പുതിയ പേരാണ് ഇസ്രായേൽ.
മനഃപാഠ വാക്യം ഹൃദിസ്ഥമാക്കൽ

